**NÁRODNÁ RADA SLOVENSKEJ REPUBLIKY**

**VII. volebné obdobie**

Číslo: CRD-987/2019

**1481a**

# Spoločná správa

**výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (tlač 1481)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre sociálne veci ako gestorský výbor **k návrhu skupiny poslancov** Národnej rady Slovenskej republiky na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov **(tlač 1481)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 1862 z 21. mája 2019 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet,

Výboru Národnej rady Slovenskej republiky pre hospodárske záležitosti a

Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

**Návrh skupiny poslancov** Národnej rady Slovenskej republiky na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov **(tlač 1481) prerokovali a odporučili** Národnej rade Slovenskej republiky **schváliť**:

Ústavnoprávny výbor Národnej rady Slovenskej republiky uznesením č. 644 z 11. júna 2019,

Výbor Národnej rady Slovenskej republiky pre financie a rozpočet uznesením č. 424 z 13. júna 2019,

Výbor Národnej rady Slovenskej republiky pre sociálne veci uznesením č. 164 z 18. júna 2019.

Výbor Národnej rady Slovenskej republiky pre hospodárske záležitosti dňa 13. júna 2019 neprijal k predmetnému návrhu zákona uznesenie, keďže navrhnuté uznesenie nezískalo potrebný súhlas nadpolovičnej väčšiny prítomných členov výboru.

**IV.**

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

1. V čl. I sa za bod 5 vkladajú nové body 6 a 7, ktoré znejú:

„6. V § 233 ods. 10 a 11 sa za slovo „zákonom“ vkladá čiarka a slová „na účely konania vo veciach vymáhania pohľadávok“.

7. § 233 sa dopĺňa odsekom 16, ktorý znie:

„(16) Úrad geodézie, kartografie a katastra Slovenskej republiky je povinný poskytovať Sociálnej poisťovni údaje z katastra nehnuteľností vrátane osobných údajov v rozsahu nevyhnutnom na posúdenie vymáhateľnosti pohľadávky a na plnenie funkcie styčného orgánu.“.“.

V súvislosti s vložením nových bodov sa vykoná prečíslovanie nasledujúceho bodu.

K bodu 6:

Pri vymáhaní pohľadávok z úradnej moci podľa § 225a nasl. zákona o sociálnom poistení je možné vykonať zrážky z príjmu uvedeného v § 225h ods. 1 písm. a) a b). K realizácii uvedeného postupu je však potrebné, aby Sociálna poisťovňa disponovala údajmi o osobách, na ktoré sa vzťahuje aj zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov, a za tým účelom sa navrhuje vytvoriť právny rámec na poskytovanie potrebných údajov z inštitúcií uvedených v § 233 ods. 10 a 11 zákona o sociálnom poistení.

K bodu 7:

Poskytovanie údajov katastra nehnuteľností Sociálnej poisťovni je nevyhnutné na účely vyplývajúce z koordinačných nariadení, na základe ktorých je Sociálna poisťovňa povinná zisťovať majetnosť osoby, voči ktorej vedie inštitúcia členského štátu EÚ pohľadávku a taktiež na účely efektívneho postupu pri vymáhaní pohľadávok po vyčerpaní možností vymáhania z úradnej moci.

**Výbor NR SR pre sociálne veci**

**Gestorský výbor odporúča schváliť.**

1. Za čl. I sa vkladá nový čl. II, ktorý znie:

**„Čl. II**

Zákon č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení zákona č. 222/1996 Z. z., zákona č. 255/2001 Z. z., zákona č. 419/2002 Z. z., zákona č. 173/2004 Z. z., zákona č. 568/2007 Z. z., zákona č. 669/2007 Z. z., zákona č. 384/2008 Z. z., zákona č. 304/2009 Z. z., zákona č. 103/2010 Z. z., zákona č. 345/2012 Z. z., zákona č. 180/2013 Z. z., zákona č. 125/2016 Z. z. a zákona č. 212/2018 Z. z. sa dopĺňa takto:

V § 69 ods. 5 sa za slovo „úradu“ vkladá čiarka a slová „Sociálnej poisťovni“.“.

V súvislosti s navrhovaným doplnením sa upraví názov zákona a vykoná sa prečíslovanie nasledujúcich článkov, čo sa premietne aj v ustanovení o účinnosti.

Poskytovanie údajov katastra nehnuteľností Sociálnej poisťovni je nevyhnutné na účely vyplývajúce z koordinačných nariadení, na základe ktorých je Sociálna poisťovňa povinná zisťovať majetnosť osoby, voči ktorej vedie inštitúcia členského štátu EÚ pohľadávku a taktiež na účely efektívneho postupu pri vymáhaní pohľadávok po vyčerpaní možností vymáhania z úradnej moci.

**Výbor NR SR pre sociálne veci**

**Gestorský výbor odporúča schváliť.**

1. Doterajší text čl. II sa nahrádza bodom 1, ktorý znie:

„1. V prílohe č. 1 písm. A písm. a) prvom bode sa na konci pripájajú tieto slová: „rodné priezvisko,“.

Navrhované úpravy nadobúdajú účinnosť 1. júla 2020.

V nadväznosti na § 67 ods. 4 zákona č. 5/2004 Z. z. o službách zamestnanosti a o zmene a doplnení niektorých zákonov, v zmysle ktorého na formulároch vydávaných ústredím podľa tohto zákona možno požadovať alebo uvádzať osobné údaje v rozsahu ustanovenom v prílohách č. 1 až 3, sa navrhuje v prílohe č. 1 špecifikovať údaje, ktoré sa budú požadovať na žiadosti o priznanie dávky v nezamestnanosti podanej na úrade práce sociálnych vecí a rodiny ako súčasť žiadosti o zaradenie do evidencie uchádzačov o zamestnanie.

**Výbor NR SR pre sociálne veci**

**Gestorský výbor odporúča schváliť.**

1. Čl. II sa dopĺňa bodmi 2 a 3, ktoré znejú:

„2. V prílohe č. 1 písm. A písm. a) trinástom bode sa na konci pripájajú tieto slová: „a údaj o tom, že uchádzač o zamestnanie je majiteľom alebo disponentom bankového účtu“.

3. V prílohe č. 1 písm. A sa písmeno f) dopĺňa štvrtým bodom až deviatym bodom, ktoré

znejú:

„4. údaj o výkone zamestnania v inom členskom štáte Európskej únie v posledných štyroch rokoch pred zaradením do evidencie uchádzačov o zamestnanie,

5. údaj o priznaní starobného dôchodku, predčasného starobného dôchodku alebo invalidného dôchodku v inom členskom štáte Európskej únie,

6. údaj o podaní žiadosti o starobný dôchodok, predčasný starobný dôchodok alebo invalidný dôchodok v inom členskom štáte Európskej únie,

7. údaj o splnení podmienky nároku na výsluhový príspevok, výsluhový dôchodok, invalidný výsluhový dôchodok,

8. údaj o poberaní dávky v hmotnej núdzi a príspevkov k dávke v hmotnej núdzi,

9. adresa na výplatu dávky v nezamestnanosti,“.“.

Navrhované úpravy nadobúdajú účinnosť 1. júla 2020.

V nadväznosti na § 67 ods. 4 zákona č. 5/2004 Z. z. o službách zamestnanosti a o zmene a doplnení niektorých zákonov, v zmysle ktorého na formulároch vydávaných ústredím podľa tohto zákona možno požadovať alebo uvádzať osobné údaje v rozsahu ustanovenom v prílohách č. 1 až 3, sa navrhuje v prílohe č. 1 špecifikovať údaje, ktoré sa budú požadovať na žiadosti o priznanie dávky v nezamestnanosti podanej na úrade práce sociálnych vecí a rodiny ako súčasť žiadosti o zaradenie do evidencie uchádzačov o zamestnanie.

**Výbor NR SR pre sociálne veci**

**Gestorský výbor odporúča schváliť.**

1. V čl. III sa slová „1. júla 2019“ nahrádzajú slovami „1. septembra 2019“.

V tejto súvislosti sa zároveň v čl. I, bode 6 § 293eia nadpise slová „1. júla 2019“ nahrádzajú slovami „1. septembra 2019“.

Ide o legislatívno-technickú úpravu; s  ohľadom na priebeh legislatívneho procesu, zachovanie primeranej legisvakancie a dodržanie ústavných lehôt sa účinnosť zákona posúva na neskorší termín. S ohľadom na navrhovaný posun termínu účinnosti zákona sa nevyhnutne upravujú aj termíny v prechodnom ustanovení.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre financie a rozpočet**

**Gestorský výbor odporúča schváliť.**

**V.**

**Gestorský výbor** na základe stanovísk výborov k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov **(tlač 1481)** a v ich uzneseniach uvedených pod bodom III. tejto správy **odporúča** Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**schváliť.**

**VI.**

Gestorský výbor odporúča **hlasovať o návrhoch 1** **až 5** v štvrtej časti tejto spoločnej správy **spoločne** so stanoviskom gestorského výboru **schváliť.**

**Spoločná správa** výborov Národnej rady Slovenskej republiky o prerokovaní návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci č. 171 z 18. júna 2019.

Týmto uznesením výbor zároveň poveril spoločného spravodajcu **Jozefa Buriana,** aby na schôdzi Národnej rady Slovenskej republiky pri rokovaní o predmetnom návrhu zákona informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Bratislava 18. júna 2019

**Alena B a š i s t o v á v. r.**

**predsedníčka výboru**